Pielikums

Ādažu novada pašvaldības

23.05.2025. rīkojumam Nr. ĀNP/1-6-1/25/44

**Konkursa “Sakopta vide Ādažu novadā 2025”**

**NOLIKUMS**

Nolikumā lietoti šādi termini:

**Īpašums** - personu īpašumā vai valdījumā esošs nekustamais īpašums – zeme, uz tās esošas ēkas, dekoratīvie stādījumi un labiekārtojuma elementi.

**Tradīcijas** – noteiktā cilvēku grupā izveidojies uzskatu un rīcības kopums.

**Pasākumi** - vairāku cilvēku organizēti veikts (parasti - sabiedriski nozīmīgs) darbību kopums kāda mērķa sasniegšanai.

**Sakoptākais kvartāls** – individuālo māju kopums, kas aptver vienas ielas posmu viena vai vairāku kvartālu garumā.

**I. Konkursa mērķis un uzdevumi**

1. Konkursa “Sakopta vide Ādažu novadā 2025” (turpmāk – Konkurss) mērķis ir veicināt Ādažu novada teritorijas sakopšanu, apzaļumošanu un vizuālā tēla pilnveidošanu.
2. Konkursa uzdevumi ir noskaidrot sakoptākos īpašumus (turpmāk - Īpašums) novadā un radīt motivāciju iedzīvotājiem sakopt īpašumus un būt atbildīgiem par to sakārtošanu.
3. Nominācijā “Ādažu novada prieks” jebkura persona var pieteikt kādu īpašu novadā pamanītu objektu - interesantu dzīvžogu, izcilu puķu dobi, pievilcīgu soliņu, estētiski noformētu balkonu, kura veidotājs būtu pelnījis atzinību. Objektu piesaka, pievienojot tā fotoattēlu un norādot precīzu atrašanās vietu.

**II. Konkursa rīkotājs**

1. Konkursu rīko Ādažu novada pašvaldības dome, tās struktūrvienības “Attīstības un projektu nodaļa” personā.
2. Konkursa balvu fondam izmanto pašvaldības budžeta līdzekļus. Konkursa organizētājs var piesaistīt ziedotāju līdzekļus.

**III.** **Konkursa izsludināšanas termiņi un dalības noteikumi**

1. Konkurss notiek **no izsludināšanas brīža pašvaldības informatīvajā izdevumā “Ādažu Vēstis”, līdz š.g. 31. augustam**.
2. Konkursam var pieteikt Īpašumus, kas atrodas Ādažu pilsētas, Ādažu pagasta un Carnikavas pagasta administratīvajā teritorijā, elektroniski iesniedzot pieteikumu (pielikums Nr.1) e-pastā [dome@adazunovads.lv](mailto:dome@adazunovads.lv) līdz 2025. gada 20. jūnijam un pievienojot Īpašuma fotoattēlu. Pieteikumā norāda:
   1. Konkursa nomināciju, Īpašuma adresi, iesniedzēja vārdu, uzvārdu un tālruni;
   2. informāciju par pretendentu:
      1. fiziskai personai - vārdu, uzvārdu, adresi, tālruni;
      2. juridiskai personai - nosaukumu, adresi, pārstāvja (kontaktpersonas) vārdu, uzvārdu, tālruni un e-pasta adresi.
3. Konkursam var pieteikt Īpašumus šādās nominācijās:
   1. **“Sakoptākais īpašums”** (individuālais īpašums, daudzdzīvokļu mājas īpašums, pašvaldības iestāde, ielas kvartāls vai cita koplietošanas teritorija);
   2. **“Sakoptākā biznesa vide”** (pakalpojumu sniegšanas, ražošanas un mazumtirdzniecības uzņēmums);
   3. **“Ādažu novada prieks**” (iedzīvotāju pamanīts un pieteikts īpašas uzmanības vērts vides, dārza vai pagalma elements).
4. Paziņojumu par Konkursu publicē pašvaldības informatīvajā izdevumā “Ādažu Novada Vēstis”. Konkursa nolikumu publicē pašvaldības tīmekļvietnē <https://www.adazunovads.lv/lv/konkursi>
5. Pašvaldības iestādes var pieteikt pašvaldības Īpašumus.
6. Konkursa vērtēšanas komisija var patstāvīgi izvēlēties brīvi pieejamus biznesa vides īpašumus (piemēram, kafejnīcas, veikalus, viesu namus, utt.) un veikt to apsekošanu, iepriekš saskaņojot ar īpašniekiem.

**IV. Vērtēšana**

1. Pieteikumu vērtēšanai nominācijās “Sakoptākais īpašums” un “Sakoptākā biznesa vide” pašvaldības izpilddirektors izveido neatkarīgu Konkursa rezultātu vērtēšanas komisiju vismaz 5 locekļu sastāvā (turpmāk - Komisija).
2. Komisija no 25.jūnija līdz 9.jūlijam veic Īpašumu apskati dabā, iepriekš par to informējot īpašniekus.
3. Komisija ir tiesīga filmēt un fotografēt Īpašumus, kā arī izmantot foto un videomateriālus Konkursa noslēguma pasākumā un publicēt elektroniskos un poligrāfiskos izdevumos.
4. Komisija novērtē katru Īpašumu un piešķir nominācijas saskaņā ar vērtēšanas kritērijiem:
   1. **“****Sakoptākais īpašums”**:

|  |  |  |
| --- | --- | --- |
| Nr. | Kritēriji | Maksimālais  punktu skaits |
| 1. | Pirmais iespaids, vizuālā informācija par īpašuma adresi, dekoratīvie stādījumi, to sakoptība. | 5 |
| 2. | Teritorijas plānojums (zāliena, celiņu un laukumu plānojums, atpūtas un saimniecības zonas plānojums un sakoptība), ēku fasādes un ieejas mezglu noformējums. Teritorijas plānojums (piekļuve, automašīnu novietošanas iespējas, koplietošanas teritoriju (zālienu, celiņu un laukumu) plānojums, sakoptība, t.sk. bērnu laukumi, sporta laukumi, atpūtas vietas, saimniecības zona, tās organizēšana) | 4 |
| 3. | Akcentējoši elementi dārza vai piemājas teritorijā, oriģinalitāte. | 1 |
| **Maksimālais punktu skaits** | | **10** |

* 1. **“Sakoptākā biznesa vide”**:

|  |  |  |
| --- | --- | --- |
| Nr. | Kritēriji | Maksimālais punktu skaits |
| 1. | Pirmais iespaids (t.sk. piebraucamā ceļa, ielas nomales un pieguļošās teritorijas sakoptība), informācija par adresi, dekoratīvie stādījumi, to sakoptība, vides pieejamība. | 5 |
| 2. | Teritorijas plānojums (kopējais noformējums, ēkas fasādes un ieejas noformējums, sakoptība, saimniecības zonas, gājēju un transporta kustības organizācija). | 4 |
| 3. | Akcentējoši elementi, oriģinalitāte. | 1 |
| **Maksimālais punktu skaits** | | **10** |

1. Komisijas locekļi individuāli aizpilda un paraksta pretendentu vērtēšanas tabulu (2.pielikums), norādot katras nominācijas grupas atbilstību Nolikuma prasībām.
2. Komisijas vērtēšanas tabulas apkopo (3.pielikums), summējot individuālos vērtējumus un iegūstot katra Īpašuma kopējo punktu skaitu. Ja vairākiem Īpašumiem ir vienāds kopējais punktu skaits, tad ņem vērā Komisijas vairākuma vērtējumus. Ja vērtējumi sadalās vienādi, izšķirošais ir Komisijas priekšsēdētāja vērtējums.
3. Vērtējumu sniedz visi Komisijas locekļi, izņemot tos, kuru lēmums var ietekmēt viņu radinieku vai darījumu partneru personiskās vai mantiskās attiecības. Šādos gadījumos Komisijas locekļi to paziņo Komisijas pirmajā sanāksmē un nepiedalās attiecīgā Īpašuma vērtēšanā.
4. Komisijas lēmumu apstiprina domes Attīstības komiteja.
5. Nominācijā “Ādažu novada prieks” pieteiktos objektus vērtē novada iedzīvotāji internetbalsošanā. Objektu fotoattēli tiks publicēti pašvaldības [*Facebook*](http://Facebook) kontā ar iespēju nobalsot par tīkamāko objektu. Uzvarētājs tiks noteikts ņemot vērā saņemto “Patīk”, jeb “*Like*” skaitu objektam.
6. Informāciju par Konkursa rezultātiem publicē līdz 16. novembrim pašvaldības informatīvajā izdevumā „Ādažu Novada Vēstis” un pašvaldības tīmekļvietnē [www.adazunovads.lv](http://www.adazunovads.lv).
7. Balvas Konkursa uzvarētājiem nominācijās “Sakoptākais īpašums” un “Sakoptākā biznesa vide” pasniedz 2025. gada novembrī, svinīgos apstākļos. Ar dāvanu kartes balvām apbalvo pirmo trīs vietu ieguvējus katrā nominācijā:
   1. 1. vieta – dāvanu karte 140 EUR vērtībā;
   2. 2. vieta - dāvanu karte 100 EUR vērtībā;
   3. 3. vieta - dāvanu karte 50 EUR vērtībā.
8. Komisija var nepiešķirt godalgotas vietas, un var piešķirt veicināšanas balvas, nepārsniedzot Konkursam paredzēto balvu vērtības kopējo summu.

Ādažu novada pašvaldības domes priekšsēdētāja K.Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU